กรณีศึกษา “Gogoro” ธุรกิจสกูตเตอร์ไฟฟ้าแสนล้าน จากไต้หวัน
Gogoro มีโมเดลธุรกิจแบบไหน ? ลงทุนแมนจะเล่าให้ฟัง
18 เม.ย. 2565

กรณีศึกษา “Gogoro” ธุรกิจสกูตเตอร์ไฟฟ้าแสนล้าน จากไต้หวัน /โดย ลงทุนแมน
คงปฏิเสธไม่ได้ว่าเรากำลังอยู่ในยุคที่มีการเปลี่ยนแปลงของ “อุตสาหกรรมยานยนต์” ครั้งสำคัญ 
สะท้อนให้เห็นได้จากเทรนด์พฤติกรรมการใช้พลังงานไฟฟ้า ทดแทนพลังงานดั้งเดิมจากเชื้อเพลิงฟอสซิล
อย่างไรก็ตาม ยานยนต์ไฟฟ้าเองก็ยังคงมีข้อจำกัดในหลายประเทศ 
หนึ่งในนั้นก็คือ ข้อจำกัดเรื่องการชาร์จแบตเตอรี่ ที่ยังคงกินระยะเวลานาน
รวมถึงเรื่องของโครงสร้างพื้นฐาน เช่น สถานีบริการชาร์จไฟฟ้า ที่ยังมีไม่เพียงพอ
ซึ่งข้อจำกัดนี้เองที่ทาง “Gogoro” บริษัทพัฒนาสกูตเตอร์ไฟฟ้าจากไต้หวัน ได้นำไปต่อยอดเป็นโมเดลธุรกิจ ที่แตกต่างจากบริษัทสกูตเตอร์ไฟฟ้ารายอื่น และสามารถสร้างการเติบโตได้แบบก้าวกระโดด
จนปัจจุบัน ถูกประเมินมูลค่าบริษัท มากถึง 1 แสนล้านบาท
แล้ว Gogoro มีโมเดลธุรกิจแบบไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามารู้จักผู้ก่อตั้งบริษัทแห่งนี้กันก่อน เขาชื่อว่าคุณ Horace Luke 
ผู้ซึ่งจบการศึกษาในระดับปริญญาตรี สาขาวิชาการออกแบบอุตสาหกรรม และวิจิตรศิลป์
จาก University of Washington ในปี 1993
หลังจากจบการศึกษา คุณ Horace Luke ได้เริ่มต้นชีวิตวัยทำงานกับ Nike เป็นที่แรก 
ในตำแหน่งนักออกแบบ เป็นระยะเวลา 2 ปี
ต่อมาในปี 1997 คุณ Horace Luke ก็ย้ายมาร่วมงานกับทาง Microsoft
โดยเขาก็ได้มีโอกาสเป็นส่วนหนึ่ง ของการพัฒนาผลิตภัณฑ์มากมายของบริษัท เช่น Windows XP และ Microsoft Xbox
มาในปี 2006 หลังจากที่เก็บเกี่ยวประสบการณ์กับ Microsoft ยาวนานถึง 9 ปี 
คุณ Horace Luke ก็ได้ย้ายมาร่วมงานกับ HTC ในตำแหน่ง Chief Innovation Officer
โดยผลงานชิ้นสำคัญของเขาก็คือ การนำ HTC เข้าสู่ธุรกิจสมาร์ตโฟน
จนทำให้ HTC กลายเป็นหนึ่งในแบรนด์สมาร์ตโฟน ที่มีชื่อเสียงไปทั่วโลกในยุคนั้น
ก่อนที่ในเวลาต่อมา เขาก็ได้ตัดสินใจลาออก เพื่อตามหาความท้าทายครั้งใหม่
ซึ่งความท้าทายที่เขาให้ความสนใจก็คือธุรกิจสกูตเตอร์ในบ้านเกิดของเขาเอง
ก็ต้องบอกว่าไต้หวัน นิยมใช้งานสกูตเตอร์เป็นอันดับต้น ๆ ของโลก 
แต่ยังคงเป็นสกูตเตอร์ ที่ขับเคลื่อนด้วยพลังงานจากเชื้อเพลิงฟอสซิลทั้งหมด
แล้วคนไต้หวันใช้สกูตเตอร์ มากขนาดไหน ?
ในปี 2020 ประเทศไต้หวันมีประชากรราว 24 ล้านคน 
ในขณะที่มีสกูตเตอร์บนท้องถนนราว 14 ล้านคัน คิดเป็น 80% ของยานยนต์ทั้งหมด 
พูดง่าย ๆ ว่า ประชากรไต้หวันทุก ๆ 2 คน จะมี 1 คนที่ใช้งานสกูตเตอร์ 1 คัน เลยทีเดียว
บวกกับรัฐบาลไต้หวัน ก็มีนโยบายมุ่งไปสู่การใช้พลังงานสะอาดให้มากขึ้น 
เพื่อลดการใช้พลังงานจากเชื้อเพลิงฟอสซิล ซึ่งเป็นต้นตอของปัญหามลภาวะสิ่งแวดล้อม
จุดนี้เอง ที่ทำให้คุณ Horace Luke เล็งเห็นถึงโอกาสในการเติบโตของสกูตเตอร์ไฟฟ้า
เขาจึงได้ก่อตั้ง “Gogoro” ขึ้นมาในปี 2011 เพื่อออกแบบ และพัฒนาสกูตเตอร์ไฟฟ้าขึ้นมา
ที่น่าสนใจคือ คุณ Horace Luke ไม่ได้ออกแบบและพัฒนาเพียงสกูตเตอร์ไฟฟ้าเท่านั้น
แต่เขายังให้ความสำคัญกับระบบการสลับแบตเตอรี่ของสกูตเตอร์ด้วย
เขามองว่าผู้ขับขี่ควรจะเปลี่ยนแบตเตอรี่ได้ด้วยตัวเอง ในเวลาเพียงไม่กี่วินาที 
จึงได้มีการวางเครือข่ายสถานีเปลี่ยนแบตเตอรี่ หรือ “Gogoro Network” 
เพื่ออำนวยความสะดวกให้กับผู้ใช้สกูตเตอร์ไฟฟ้า
โดยไอเดียของ Gogoro Network ก็คือ เมื่อผู้ใช้สกูตเตอร์แบตเตอรี่หมด 
ก็เพียงแค่เข้ามาสลับเอาแบตเตอรี่ลูกใหม่ที่อัดประจุไฟฟ้าเต็มแล้วไปใช้ได้ทันที 
ไม่จำเป็นต้องรอเวลาชาร์จ
นอกจากนั้น คุณ Horace Luke ยังออกแบบให้ Gogoro Network สามารถรองรับแบตเตอรี่ของแบรนด์สกูตเตอร์ไฟฟ้าจากค่ายอื่น ที่ร่วมกันพัฒนากับทางบริษัทได้อีกด้วย
สำหรับธุรกิจนี้ ก็จะเป็นส่วนเสริมของธุรกิจขายสกูตเตอร์ไฟฟ้า
โดยจะมีรายได้ค่าบริการจากผู้ใช้งานเป็นรายเดือน 
หรือคิดค่าบริการต่อครั้ง ขึ้นอยู่กับปริมาณการใช้พลังงานของผู้ใช้งานแต่ละคนเท่านั้น
อีกเหตุผลที่คุณ Horace Luke เลือกที่จะลงทุนในสถานีเปลี่ยนแบตเตอรี่ แทนที่จะเป็นสถานีชาร์จไฟฟ้า 
เนื่องมาจากว่าไต้หวันมีพื้นที่ไม่มากนัก แถมยังมีความหนาแน่นของประชากรสูงในเมืองใหญ่ 
ทำให้มีข้อจำกัดในเรื่องของพื้นที่
คุณ Horace Luke จึงมองว่าบริการสับเปลี่ยนแบตเตอรี่ เป็นทางเลือกที่อำนวยความสะดวกให้แก่ผู้ขับขี่ได้ตรงจุดและใช้พื้นที่น้อยกว่ามาก
แล้วไอเดียของเขา เป็นอย่างไร ?
ในปี 2015 หรือภายหลังจาก Gogoro ก่อตั้งได้ 4 ปี 
บริษัทมียอดขายสกูตเตอร์ไฟฟ้าทั้งของแบรนด์ตัวเอง และแบรนด์ที่ร่วมกันพัฒนากับผู้ผลิตรายอื่น
จำนวนกว่า 1.5 แสนคัน คิดเป็นการเติบโตแบบก้าวกระโดด เมื่อเทียบกับปีก่อนหน้า
ที่ไต้หวันยังเต็มไปด้วย สกูตเตอร์ที่ใช้เชื้อเพลิงฟอสซิลทั้งหมด
จนมาในปี 2021 หรือในปีที่ผ่านมา 
เฉพาะครึ่งปีแรก Gogoro มียอดขายเกือบ 5 แสนคันไปแล้ว โกยรายได้ไปกว่า 4,850 ล้านบาท 
คิดเป็นส่วนแบ่งทางการตลาดสกูตเตอร์ไฟฟ้าในไต้หวัน สูงถึง 97% เลยทีเดียว
โดยรายได้ทั้งหมดของ Gogoro จะมาจาก
- สกูตเตอร์ไฟฟ้า และรับจ้างผลิตชิ้นส่วน 64%
- บริการสถานีเปลี่ยนแบตเตอรี่ 33%
- อื่น ๆ 3%
จากตรงนี้ จะเห็นได้ว่าธุรกิจบริการสับเปลี่ยนแบตเตอรี่ สร้างรายได้ราว 1 ใน 3 ของรายได้ทั้งบริษัท 
โดยปัจจุบัน Gogoro มีสถานีเปลี่ยนแบตเตอรี่ครอบคลุมทั่วไต้หวันกว่า 2,000 แห่ง
และสามารถรองรับผู้ใช้งานที่เข้ามาเปลี่ยนแบตเตอรี่เฉลี่ย 2.5 แสนครั้งต่อวัน
จากการเติบโตทั้งหมดนี้ ก็ได้ทำให้ Gogoro สามารถเข้ามาจดทะเบียนในตลาดหลักทรัพย์สหรัฐอเมริกาได้สำเร็จในช่วงต้นปีที่ผ่านมา ปัจจุบันบริษัทมีมูลค่ากว่า 1 แสนล้านบาท
ถึงตรงนี้ก็ต้องบอกว่า ภาพใหญ่ในอุตสาหกรรมสกูตเตอร์ไฟฟ้าในประเทศไต้หวันน่าสนใจไม่น้อย และดูมีแนวโน้มในการเติบโตที่ชัดเจน จากการเป็นผลิตภัณฑ์ทดแทนสกูตเตอร์ดั้งเดิมที่ใช้พลังงานจากเชื้อเพลิงฟอสซิล
นอกจากประเทศไต้หวันแล้ว 
Gogoro เอง ก็ยังเริ่มรุกธุรกิจเข้าสู่ประเทศจีน และอินเดีย
ซึ่ง 2 ประเทศนี้ มีประชากรรวมกันกว่า 2,800 ล้านคน เรียกได้ว่าเป็นตลาดที่ใหญ่มาก
ก็น่าติดตามต่อเหมือนกันว่า Gogoro ในจีนและอินเดีย
จะประสบความสำเร็จเหมือนอย่างในไต้หวันหรือไม่
ซึ่งก็อดคิดไม่ได้เหมือนกันว่า
หากมีธุรกิจแบบ Gogoro เกิดขึ้นที่ประเทศไทยบ้าง 
เราจะนิยมใช้กันบ้างไหม หรือว่าคนไทยยังชอบมอเตอร์ไซค์ที่ใช้น้ำมันแบบเดิมอยู่..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-